b'\n_START_ARTICLE_\nBombai\n_START_SECTION_\nHist\xc3\xb2ria\n_START_PARAGRAPH_\nLes illes de Bombai foren ocupades pels portuguesos el 1534. El 1626, holandesos i brit\xc3\xa0nics van intentar obtenir possessi\xc3\xb3 de l\'illa de Bombai. El 1653 els brit\xc3\xa0nics la van voler comprar. Finalment, fou cedida pels portuguesos als brit\xc3\xa0nics el 23 de juny de 1661 com a part del dot de la infanta Caterina de Bragan\xc3\xa7a, quan es va casar amb Carles II d\'Anglaterra, per\xc3\xb2 quan van intentar prendre possessi\xc3\xb3 foren rebutjats per la guarnici\xc3\xb3 local (18 de setembre de 1662); el rei de Portugal va ordenar la cessi\xc3\xb3 a la guarnici\xc3\xb3 el 16 d\'agost de 1663, per\xc3\xb2 no fou obe\xc3\xaft i els brit\xc3\xa0nics van haver de conquerir l\'illa el 23 de novembre de 1663; finalment, el 18 de febrer de 1665, els portuguesos van ratificar la cessi\xc3\xb3, de la qual quedaven excloses les illes ve\xc3\xafnes amb major poblaci\xc3\xb3 i recursos, que actualment formen part de Bombai (Bandra, Mahim, Mazagaon) o de les ve\xc3\xafnes Tana (Thane) i Ba\xc3\xa7aim (Vasai). Llavors Bombai tenia uns deu mil habitants. _NEWLINE_El 23 de setembre de 1668, el govern brit\xc3\xa0nic va cedir l\'illa a la Companyia Anglesa de les \xc3\x8dndies Orientals (despr\xc3\xa9s Companyia Brit\xc3\xa0nica de les \xc3\x8dndies Orientals) a canvi de 10 lliures d\'or, i va quedar supeditada al govern de Surat, que era la principal possessi\xc3\xb3 de la companyia brit\xc3\xa0nica (s\'hi havien establert el 1618). _NEWLINE_El principal enemic dels brit\xc3\xa0nics era l\'almirall d\'origen abissini Sidi, comandant de la flota mogol (els seus descendents foren els nawabs de Janjira): el 1668, Sidi va passar l\'hivern a Mazagaon i va assetjar la fortalesa de Bombai, per\xc3\xb2 es va salvar per una crida directa a l\'emperador mogol._NEWLINE_Un intent holandes de conquesta el 1673 fou tamb\xc3\xa9 rebutjat. El 2 de maig de 1685, Surat va passar a dependre de Bombai (de fet, la transfer\xc3\xa8ncia es va acabar el 1687), que fou erigida en capital de totes les possessions de la companyia a l\'\xc3\x8dndia, reunint la condici\xc3\xb3 de presid\xc3\xa8ncia dels territoris occidentals i de govern general fins al 1708. El govern de Surat va ser integrat en el de Bombai el juny de 1703. El 1708, la Companyia Anglesa de les \xc3\x8dndies Orientals i una altra companyia amb drets comercials a la zona es van fusionar en la Companyia Unida de les \xc3\x8dndies Orientals (oficialment United Company of Merchants of England Trading to the East Indies, coneguda com a Companyia Brit\xc3\xa0nica de les \xc3\x8dndies Orientals) i Bombai fou escollida com la seu d\'una de les tres presid\xc3\xa8ncies independents governades per un governador en consell. El 1774, fou posada sota depend\xc3\xa8ncia de la presid\xc3\xa8ncia de Bengala, que form\xc3\xa0 en endavant, de facto, el govern general de l\'\xc3\x8dndia. Despr\xc3\xa9s de la primera Guerra maratha, totes les illes de Bombai van quedar en mans dels brit\xc3\xa0nics, aix\xc3\xad com la ciutat de Thana al continent._NEWLINE_La ciutat va comen\xc3\xa7ar un gran creixement despr\xc3\xa9s del 1864.\n_START_SECTION_\nSituaci\xc3\xb3 geogr\xc3\xa0fica\n_START_PARAGRAPH_\nBombai es troba en la costa del mar d\'Ar\xc3\xa0bia a l\'oest de l\'\xc3\x8dndia a 18,96\xc2\xb0 lat N i 72,82\xc2\xb0 long E. L\'altitud mitjana de la ciutat \xc3\xa9s d\'onze msnm._NEWLINE_Els 437,77\xc2\xa0km\xc2\xb2 de l\'\xc3\xa0rea metropolitana ocupen dues illes situades davant la costa, que estan unides per ponts. El centre urb\xc3\xa0 de Bombai es troba a l\'illa hom\xc3\xb2nima de 70\xc2\xa0km\xc2\xb2 de superf\xc3\xadcie, situada al sud, mentre que la resta de la regi\xc3\xb3 metropolitana, que agrupa els barris perif\xc3\xa8rics i la ciutat de Thane, ocupen la major part dels 533\xc2\xa0km\xc2\xb2 de l\'illa de Salsette al nord._NEWLINE_Ambdues illes estan separades entre si i del continent per estrets bra\xc3\xa7os de mar. A part d\'algunes elevacions brusques i a\xc3\xafllades de fins a 496 m d\'altitud, les illes s\xc3\xb3n planes i fins i tot algunes parts de l\'illa de Bombai es troben per sota del nivell del mar._NEWLINE_A l\'est s\'est\xc3\xa9n el Konkan, nom que rep la franja costanera de Maharashtra, d\'uns 80\xc2\xa0km de longitud, despr\xc3\xa9s de la qual es troben els Ghats occidentals, serralada de 1.600 m d\'altitud mitjana, que separa la franja costanera de l\'altipl\xc3\xa0 del D\xc3\xa8can. El transport amb l\'est resulta dif\xc3\xadcil pels bruscs vessants de la serralada.\n_START_SECTION_\nClima\n_START_PARAGRAPH_\nLa ciutat de Bombai es troba en zona clim\xc3\xa0tica tropical. La temperatura mitjana anual ascendeix a 26,7\xc2\xb0C. Les temperatures s\xc3\xb3n moderades per la proximitat del mar i no pateixen grans variacions al llarg de l\'any._NEWLINE_El mes m\xc3\xa9s fred \xc3\xa9s gener, amb una mitjana de 23,9\xc2\xb0C a mitjans del mes._NEWLINE_Els monsons influeixen m\xc3\xa9s que la temperatura sobre els canvis de clima al llarg de l\'any. L\'\xc3\xa8poca de monsons (Chatur-masia, o \'quatre mesos\') s\'est\xc3\xa9n normalment entre el comen\xc3\xa7ament de juny i el final de setembre. Les precipitacions arriben als 1.700 mm durant aquests mesos, un 95% del total anual. Els mesos seg\xc3\xbcents d\'octubre i novembre s\xc3\xb3n igualment c\xc3\xa0lids, encara que gaireb\xc3\xa9 sense precipitacions._NEWLINE_Amb temperatures m\xc3\xa0ximes di\xc3\xa0ries d\'uns 28\xc2\xb0C, els mesos de desembre a febrer s\xc3\xb3n secs i lleugerament menys c\xc3\xa0lids que els mesos de mar\xc3\xa7 a maig, quan les temperatures m\xc3\xa0ximes di\xc3\xa0ries arriben als 33\xc2\xb0C i augmenta la humitat ambiental.\n_START_SECTION_\nPol\xc3\xadtica\n_START_PARAGRAPH_\nL\'alcaldessa de Bombai \xc3\xa9s Datta Dalvi, del partit d\'extrema dreta Shiv Sena (\'Ex\xc3\xa8rcit de Shiva\'). El 18 de febrer de 2005 va prendre possessi\xc3\xb3 del c\xc3\xa0rrec, succeint a Mahadeo Deole. La candidatura de Dalvi va aconseguir 140 escons, mentre que el seu rival del Partit del Congr\xc3\xa9s, Ramchandra Raghavan Pillai, n\'aconsegu\xc3\xad 63. Dilip Patel, del partit Bharatiya Janata, va ser reelegit com a sotsbatlle. Dalvi ocupa tamb\xc3\xa9 el lloc de presidenta del Comit\xc3\xa8 Permanent de la Corporaci\xc3\xb3 Municipal del gran Bombai, organisme responsable de la construcci\xc3\xb3 i el manteniment de la infraestructura urbana._NEWLINE_El Shiv Sena \xc3\xa9s, amb molta difer\xc3\xa8ncia, el major partit a l\'\xc3\xa0rea metropolitana de Bombai. Mentre que en les altres grans ciutats \xc3\xadndies governen el Partit Comunista (Calcuta) o el Partit del Congr\xc3\xa9s (Delhi), la pol\xc3\xadtica de Bombai est\xc3\xa0 dominada pel faccionalisme hind\xc3\xba del Shiv Sena. Aquest partit, liderat per l\'admirador declarat d\'Adolf Hitler Bal Thackery, va irrompre en el panorama pol\xc3\xadtic de la ciutat amb propaganda promarat\xc3\xad i antiisl\xc3\xa0mica. Entre 1985 i 1992, i de nou des de 1995, ha mantingut l\'alcaldia de Bombai. Entre els seus objectius principals, es troba a frenar la immigraci\xc3\xb3 procedent del sud de l\'\xc3\x8dndia i de musulmans i, alhora, expulsar els immigrants il\xc2\xb7legals de la ciutat. Al Shiv Sena, se li ha acusat tamb\xc3\xa9 de fomentar els incidents i atacs cada vegada m\xc3\xa9s violents contra la poblaci\xc3\xb3 musulmana de Bombai.\n_START_SECTION_\nLleng\xc3\xbces\n_START_PARAGRAPH_\nA Bombai, es parlen al voltant de 200 lleng\xc3\xbces i dialectes d\'origen tant aut\xc3\xb2cton com estranger. La llengua m\xc3\xa9s parlada a la ciutat \xc3\xa9s el marat\xc3\xad, utilitzat per un 43% de la poblaci\xc3\xb3 local. El marat\xc3\xad \xc3\xa9s la principal llengua oficial de l\'estat de Maharashtra i la llengua tradicional aut\xc3\xb2ctona._NEWLINE_Despr\xc3\xa9s del marat\xc3\xad, es troba, amb un 19% de la poblaci\xc3\xb3, el gujarati, llengua pr\xc3\xb2pia de l\'estat ve\xc3\xad de Guyarat, situat al nord de Bombai. A aquesta llengua, la segueix l\'urd\xc3\xba, utilitzat per un 10% de la poblaci\xc3\xb3, principalment per als musulmans, que el tenen com a llengua materna. L\'urd\xc3\xba s\'escriu en una modificaci\xc3\xb3 semblant a la del persa de l\'alfabet \xc3\xa0rab, i va ser llengua oficial durant la dominaci\xc3\xb3 de l\'Imperi mongol._NEWLINE_Indistingible de l\'urd\xc3\xba com a llengua parlada, per\xc3\xb2 amb una norma culta i un alfabet diferent, l\'hindi, la llengua principal de tot el nord de l\'\xc3\x8dndia \xc3\xa9s a Bombai la quarta llengua m\xc3\xa9s utilitzada, un 8% de la poblaci\xc3\xb3 t\xc3\xa9 l\'hindi com a llengua materna. En realitat, el fet que l\'hindi i l\'urd\xc3\xba siguin pr\xc3\xa0cticament indistingibles com a lleng\xc3\xbces parlades i l\'estatus de l\'hindi com a llengua nacional de l\'\xc3\x8dndia i llengua principal de les pel\xc2\xb7l\xc3\xadcules i els mitjans de comunicaci\xc3\xb3 fan que sigui molt habitual l\'\xc3\xbas d\'aquesta llengua com a llengua de comunicaci\xc3\xb3 social entre els diferents grups._NEWLINE_Totes les lleng\xc3\xbces anteriorment esmentades s\xc3\xb3n lleng\xc3\xbces indo\xc3\xa0ries. Les lleng\xc3\xbces drav\xc3\xaddiques t\xc3\xa0mil i telugu, pr\xc3\xb2pies del sud del pa\xc3\xads, s\xc3\xb3n parlades per un 2,5% de la poblaci\xc3\xb3. Les lleng\xc3\xbces drav\xc3\xaddiques no estan relacionades hist\xc3\xb2ricament amb les indo\xc3\xa0ries i eren les lleng\xc3\xbces parlades origin\xc3\xa0riament a tot el subcontinent abans de la conquesta \xc3\xa0ria._NEWLINE_L\'angl\xc3\xa8s ocupa la dotzena posici\xc3\xb3, amb nom\xc3\xa9s un 1% dels habitants de la ciutat que el parlen com a llengua materna, segons les enquestes oficials d\'h\xc3\xa0bits ling\xc3\xbc\xc3\xadstics. Amb tot, l\'\xc3\xbas de l\'angl\xc3\xa8s est\xc3\xa0 molt est\xc3\xa8s entre les classes altes de Bombai, i \xc3\xa9s la segona llengua de molts dels seus habitants. Tots els documents i publicacions oficials de la ciutat es publiquen en marat\xc3\xad a m\xc3\xa9s d\'angl\xc3\xa8s._NEWLINE_Els dos principals diaris de Bombai s\'editen en llengua anglesa. La manca de correspond\xc3\xa8ncia entre l\'ampli \xc3\xbas de l\'angl\xc3\xa8s com a llengua culta i administrativa i el seu esc\xc3\xa0s \xc3\xbas en la vida quotidiana reflecteix l\'estatus d\'aquesta llengua com a mitj\xc3\xa0 de comunicaci\xc3\xb3 entre les diferents comunitats ling\xc3\xbc\xc3\xadstiques de la ciutat, amb prefer\xc3\xa8ncia sobre l\'hindi, molt identificat amb el nord de l\'\xc3\x8dndia i rebutjat en gran manera pels parlants de lleng\xc3\xbces drav\xc3\xaddiques del sud.\n_START_SECTION_\nReligions\n_START_PARAGRAPH_\nDe manera an\xc3\xa0loga a la situaci\xc3\xb3 ling\xc3\xbc\xc3\xadstica, la coincid\xc3\xa8ncia de comunitats d\'or\xc3\xadgens diversos a Bombai ha donat lloc a la pres\xc3\xa8ncia de diferents religions. La sobrerepresentaci\xc3\xb3 de les minories religioses en comparaci\xc3\xb3 amb altres grans ciutats de l\'\xc3\x8dndia \xc3\xa9s un dels fets m\xc3\xa9s destacats de la societat de Bombai. Entre les diverses minories, destaquen els budistes, els cristians, els jainites, els jueus, els parsis i els sikhs. Jueus, parsis i sikhs constitueixen una mica menys del 2% de la poblaci\xc3\xb3, mentre que els budistes i els jainites sumen una xifra lleugerament inferior al 5% de la poblaci\xc3\xb3 total, i els cristians al voltant d\'un 7%._NEWLINE_Al costat d\'aquestes minories, les dues grans religions s\xc3\xb3n, com a la resta del pa\xc3\xads, l\'hinduisme i l\'islam. La relativa import\xc3\xa0ncia num\xc3\xa8rica de les minories abans esmentades fa que els hind\xc3\xbas, al voltant d\'un 80% de la poblaci\xc3\xb3 en tota l\'\xc3\x8dndia, representin a Bombai nom\xc3\xa9s el 67,2% dels habitants de la ciutat. Amb tot, els hind\xc3\xbas s\xc3\xb3n, amb gran difer\xc3\xa8ncia, la comunitat religiosa dominant a Bombai._NEWLINE_Per la seva banda, els parsis i els jainites exerceixen a Bombai un paper molt important en l\'economia, malgrat tractar-se de minories num\xc3\xa8ricament petites._NEWLINE_Els musulmans representen al voltant del 25,9% de la poblaci\xc3\xb3 i dominen alguns sectors de l\'economia, a m\xc3\xa9s de ser la comunitat majorit\xc3\xa0ria en diverses parts de la ciutat.\n_START_SECTION_\nEconomia\n_START_PARAGRAPH_\nBombai t\xc3\xa9 una economia molt diversificada i \xc3\xa9s el centre neur\xc3\xa0lgic de les finances, el comer\xc3\xa7 i la moda a l\'\xc3\x8dndia. La ind\xc3\xbastria cinematogr\xc3\xa0fica de la ciutat \xc3\xa9s la m\xc3\xa9s gran del m\xc3\xb3n, segons les xifres anuals de producci\xc3\xb3. A m\xc3\xa9s, destaquen tamb\xc3\xa9 la producci\xc3\xb3 de maquin\xc3\xa0ria i les ind\xc3\xbastries metal\xc2\xb7l\xc3\xbargica i qu\xc3\xadmica. Tamb\xc3\xa9 es produeixen fertilitzants i t\xc3\xa8xtils en cot\xc3\xb3, aix\xc3\xad com productes derivats del petroli. Cal destacar tamb\xc3\xa9 la rellev\xc3\xa0ncia de les tecnologies de la informaci\xc3\xb3, l\'artesania, la ind\xc3\xbastria editorial, la construcci\xc3\xb3 i reparaci\xc3\xb3 naviliera, aix\xc3\xad com la ind\xc3\xbastria pesquera. A l\'illa de Trombay, est\xc3\xa0 en funcionament des de 1957 una central nuclear._NEWLINE_Tan sols Bombai produeix el 38% del producte interior brut de l\'\xc3\x8dndia, i el port de 8\xc2\xa0km\xc2\xb2 d\'extensi\xc3\xb3 \xc3\xa9s un dels majors ports naturals del m\xc3\xb3n: hi passa la meitat del comer\xc3\xa7 exterior del pa\xc3\xads. Bombai \xc3\xa9s tamb\xc3\xa9 la capital financera de l\'\xc3\x8dndia. La Borsa de Bombai (Bombay Stock Exchange), que encara utilitza el nom antic de la ciutat, va ser fundada el 1875 i \xc3\xa9s la borsa m\xc3\xa9s antiga d\'\xc3\x80sia i la major de l\'\xc3\x8dndia. La Borsa Nacional (National Stock Exchange) \xc3\xa9s l\'altre mercat borsari tamb\xc3\xa9 radicat a la ciutat. Aquest \xc3\xbaltim va ser fundat el 1992 com una escissi\xc3\xb3 de la Borsa de Bombai per iniciativa dels grups pol\xc3\xadtics, i es diferencia dels altres mercats borsaris del pa\xc3\xads per la divisi\xc3\xb3 de les activitats en dos \xc3\xa0mbits: comercial i de gesti\xc3\xb3._NEWLINE_Atesa la condici\xc3\xb3 de Bombai com a motor econ\xc3\xb2mic de l\'\xc3\x8dndia, \xc3\xa9s natural que en aquesta ciutat es trobin abundants signes de prosperitat, des del conjunt d\'edificis d\'oficines a Nariman Point, el Manhattan de Maharashtra, fins als autom\xc3\xb2bils de luxe que recorren els carrers de la ciutat. Aix\xc3\xad mateix, els preus immobiliaris en aquestes zones benestants de Bombai es troben entre els m\xc3\xa9s alts del m\xc3\xb3n._NEWLINE_Davant l\'\xc3\xa8xit econ\xc3\xb2mic de la ciutat, l\'altra cara de la moneda es revela en la profunda pobresa que es veu tamb\xc3\xa9 en els carrers de Bombai. Cada dia arriben a la ciutat centenars d\'immigrants procedents de les zones rurals de l\'estat de Maharashtra, que intenten escapar de la mis\xc3\xa8ria dels seus llogarets. Mentre que molts troben feina i allotjament adequats, la majoria dels immigrants s\'allotja en els carrers o en els barris de barraques, els majors de tota \xc3\x80sia. Fins a un ter\xc3\xa7 de la poblaci\xc3\xb3 total de la ciutat viu en condicions de pobresa extrema, i molts d\'ells recorren a la mendicitat. Malgrat tot, el vigor econ\xc3\xb2mic de Bombai fa que fins i tot els m\xc3\xa9s desfavorits trobin oportunitats de millorar les seves condicions de vida._NEWLINE_Les enormes desigualtats socials a la ciutat, on m\xc3\xa9s de quatre milions dels seus habitants ocupen els barris de barraques marginals i acaparen els pitjor llocs de treball, han estat reflectides de vegades en el cinema i la televisi\xc3\xb3. Per exemple, el documental Bombai: Our City (Bombai, la nostra ciutat), dirigit per Anand Patwardhan (\xc3\x8dndia, 1985), narra la hist\xc3\xb2ria de la lluita di\xc3\xa0ria per la superviv\xc3\xa8ncia dels m\xc3\xa9s desafavorits, que s\'enfronten a la marginaci\xc3\xb3 i fins i tot a la persecuci\xc3\xb3 policial i a la manca d\'acc\xc3\xa9s a les infraestructures urbanes m\xc3\xa9s b\xc3\xa0siques._NEWLINE_Les possibilitats de desenvolupament en el futur de Bombai se centren de manera especial en el sector dels serveis, aix\xc3\xad com en la ind\xc3\xbastria inform\xc3\xa0tica. Moltes empreses locals treballen ja al servei de clients europeus en el sector de l\'obtenci\xc3\xb3 i proc\xc3\xa9s de dades. Tamb\xc3\xa9 la ind\xc3\xbastria de l\'autom\xc3\xb2bil, com a potencial subministrador dels grans fabricants mundials i per ra\xc3\xb3 de la creixent demanda de la classe mitjana \xc3\xadndia, ofereix expectatives de creixement importants._NEWLINE_A m\xc3\xa9s, Bombai t\xc3\xa9 tamb\xc3\xa9 oportunitats per a cr\xc3\xa9ixer com a centre de recerca i desenvolupament, i de refermar el seu paper com a nucli comercial i de negocis. A causa dels preus immobiliaris relativament baixos, la zona nord de Bombai (el gran Bombai) s\'ha convertit en una \xc3\xa0rea atractiva per a les noves empreses. Les condicions geogr\xc3\xa0fiques -Bombai \xc3\xa9s una pen\xc3\xadnsula- fan que l\'expansi\xc3\xb3 de l\'\xc3\xa0rea urbana nom\xc3\xa9s pugui orientar-se cap al nord._NEWLINE_Les possibilitats de creixement de Bombai, aix\xc3\xb2 no obstant, s\'enfronten al problema d\'unes deficients infraestructures per al transport per carretera, en contrast amb les modernes instal\xc2\xb7lacions portu\xc3\xa0ries i a\xc3\xa8ries, aix\xc3\xad com a una administraci\xc3\xb3 local criticada per no haver sabut gestionar el desenvolupament din\xc3\xa0mic de l\'economia. Aquests problemes fan encara dif\xc3\xadcil a curt termini que Bombai es converteixi, com altres ciutats asi\xc3\xa0tiques, en un gran centre econ\xc3\xb2mic global.\n_START_SECTION_\nTransport de llarga durada\n_START_PARAGRAPH_\nBombai \xc3\xa9s un important nucli de comunicacions que t\xc3\xa9 autopistes, terminals d\'autobusos interurbans, el port m\xc3\xa9s important de l\'\xc3\x8dndia i connexions a\xc3\xa8ries i ferrovi\xc3\xa0ries amb la resta del pa\xc3\xads i del m\xc3\xb3n. El 1920, va entrar en funcionament el primer aeroport de l\'\xc3\x8dndia brit\xc3\xa0nica. L\'actual aeroport internacional de Chhatrapati Shivaji, inaugurat el 1971, \xc3\xa9s l\'aeroport de major tr\xc3\xa0nsit del pa\xc3\xads. Les condicions de la zona d\'arribades i les tortuoses formalitats d\'entrada s\xc3\xb3n les cr\xc3\xadtiques principals dels qui arriben a l\'aeroport. Els vols nacionals utilitzen l\'aeroport nacional de Santa Creu, m\xc3\xa9s petit._NEWLINE_A Bombai, convergeixen dues l\xc3\xadnies principals de la xarxa ferrovi\xc3\xa0ria; cap al nord i l\'oest s\'est\xc3\xa9n el Western Railway ("ferrocarril occidental") i cap a les regions de l\'est, centre i sud s\'est\xc3\xa9n el Central Railway ("tren central"). Els trens d\'aquesta \xc3\xbaltima l\xc3\xadnia parteixen en la seva majoria de la terminal ferrovi\xc3\xa0ria de Victoria, completada el 1888, i en l\'actualitat reanomenada terminal Chhatrapati Shivaji. Altres trens que uneixen Bombai amb el sud utilitzen l\'estaci\xc3\xb3 de Dadar, mentre que els que es dirigeixen al nord-oest tenen la terminal a l\'estaci\xc3\xb3 Central de Bombai.\n_START_SECTION_\nTransport urb\xc3\xa0\n_START_PARAGRAPH_\nEls mitjans de transport urbans de Bombai s\'han vist sobrepassats pel creixement del tr\xc3\xa0nsit en els darrers anys. El 15 de juliol de 1926, es va inaugurar el servei d\'autobusos motoritzats. Entre 1962 i 1971, hi va haver tamb\xc3\xa9 troleib\xc3\xbas als carrers de la ciutat. La complexa xarxa d\'autobusos de Bombai, lenta per\xc3\xb2 econ\xc3\xb2mica, d\xc3\xb3na servei a totes les zones de la ciutat._NEWLINE_El tren lleuger, inaugurat el 5 de gener de 1928, \xc3\xa9s un mitj\xc3\xa0 de transport m\xc3\xa9s r\xc3\xa0pid. Els trens van habitualment plens de passatgers, fins i tot fora de les hores punta. Els serveis se succeeixen amb una freq\xc3\xbc\xc3\xa8ncia de pocs minuts i paren en diverses desenes d\'estacions petites. El servei del tren lleuger \xc3\xa9s essencial per al funcionament de la ciutat, ja que milions de persones es desplacen di\xc3\xa0riament entre les seves llars i els llocs de treball._NEWLINE_A m\xc3\xa9s, als afores de la ciutat, per\xc3\xb2 no al centre, es poden prendre encara els tradicionals rickshaws. Al marge del transport p\xc3\xbablic, les atraccions tur\xc3\xadstiques de la ciutat es poden visitar f\xc3\xa0cilment en gires tur\xc3\xadstiques organitzades. Del port de Bombai parteixen tamb\xc3\xa9 serveis regulars d\'embarcacions que uneixen la ciutat amb la riba oposada i amb les illes interposades entre ambdues. Entre els turistes, \xc3\xa9s especialment popular el viatge a l\'illa d\'Elephanta.\n_START_SECTION_\nPremsa\n_START_PARAGRAPH_\nLa premsa de Bombai exerceix, juntament amb la televisi\xc3\xb3, una influ\xc3\xa8ncia important sobre la vida di\xc3\xa0ria dels seus habitants i, en conseq\xc3\xbc\xc3\xa8ncia, sobre l\'opini\xc3\xb3 p\xc3\xbablica. La lectura dels diaris i les revistes \xc3\xa9s m\xc3\xa9s habitual entre els homes, que a l\'\xc3\x8dndia, en general, disposen d\'un nivell d\'educaci\xc3\xb3 i d\'ingressos m\xc3\xa9s elevat que les dones. Malgrat que al voltant d\'un ter\xc3\xa7 de la poblaci\xc3\xb3 de Bombai es compon d\'analfabets, els diaris impresos a Bombai tenen una comunitat de lectors estable i creixent._NEWLINE_Les publicacions principals en llengua anglesa s\xc3\xb3n The Times of India, Midday, Afternoon, Asian Age, Economic Times, Mumbai Mirror, DNA-Daily News And Analysis, Hindustan Times i Indian Express. En marat\xc3\xad destaquen Loksatta, Maharashtra Times, Nava Kaal i Saamana; i en hindi Dainik Bhaskara i Dainik Jagran. En els quioscos de la ciutat, s\'hi venen tamb\xc3\xa9 diaris en altres lleng\xc3\xbces, en particular en gujarati, malai\xc3\xa0lam, bengal\xc3\xad, urd\xc3\xba, telugu i t\xc3\xa0mil.\n_START_SECTION_\nR\xc3\xa0dio\n_START_PARAGRAPH_\nBombai \xc3\xa9s el lloc d\'origen de la r\xc3\xa0dio \xc3\x8dndia. El juny de 1923, un grup d\'entusiastes va fundar un club de radioaficionats, que va comen\xc3\xa7ar a emetre di\xc3\xa0riament. El 23 de juliol de 1927, es va fundar a la ciutat l\'Indian Broadcasting Company (\'Companyia de Radiodifusi\xc3\xb3 de l\'\xc3\x8dndia\'), la primera cadena comercial de r\xc3\xa0dio del pa\xc3\xads._NEWLINE_Avui en dia, existeixen a Bombai desenes de canals de r\xc3\xa0dios p\xc3\xbabliques i privades. La cadena de m\xc3\xa9s \xc3\xa8xit \xc3\xa9s "R\xc3\xa0dio Mirchi", amb al voltant d\'1,2 milions d\'oients diaris, seguida de "Vividh Bharati", amb una audi\xc3\xa8ncia al voltant de 700.000. El mercat de la r\xc3\xa0dio a Bombai i en tota l\'\xc3\x8dndia s\'ha vist agitat en els \xc3\xbaltims anys per la incorporaci\xc3\xb3 d\'operadors privats el 1993; les operacions van ser prohibides el 1998 i autoritzades novament el 1999, generant una gran compet\xc3\xa8ncia en el sector.\n_START_SECTION_\nTelevisi\xc3\xb3\n_START_PARAGRAPH_\nSi b\xc3\xa9 les emissions de televisi\xc3\xb3 van comen\xc3\xa7ar a l\'\xc3\x8dndia el 15 de setembre de 1959, aquestes es van limitar en un principi a la capital, Nova Delhi. No seria fins a l\'any 1972 quan es van estendre les emissions a altres ciutats del pa\xc3\xads, entre aquestes Bombai. En aquella \xc3\xa8poca, les transmissions de televisi\xc3\xb3 corresponien exclusivament a la cadena p\xc3\xbablica All India R\xc3\xa0dio, actualment anomenada Doordarshan. La celebraci\xc3\xb3 dels jocs Asi\xc3\xa0tics l\'any 1982 va motivar la introducci\xc3\xb3 en aquell any de la televisi\xc3\xb3 en color i de la televisi\xc3\xb3 per sat\xc3\xa8l\xc2\xb7lit._NEWLINE_En l\'actualitat, al voltant del 80% de les llars disposen de televisi\xc3\xb3, de les quals al voltant del 30%, les classes altes i la creixent classe mitjana, tenen acc\xc3\xa9s tamb\xc3\xa9 a les emissions per sat\xc3\xa8l\xc2\xb7lit i cable.\n_START_SECTION_\nEducaci\xc3\xb3\n_START_PARAGRAPH_\nBombai acull nombroses institucions d\'educaci\xc3\xb3 d\'alt nivell, entre aquestes dues universitats, la Universitat de Bombai (University of Mumbai) i la Universitat Femenina SNDT (SNDT Women\'s University), aix\xc3\xad com diversos instituts de recerca. A la Universitat de Bombai, fundada el 1857, pertanyen gaireb\xc3\xa9 totes les facultats i els centres d\'ensenyament i recerca m\xc3\xa9s avan\xc3\xa7ats de l\'\xc3\x8dndia, com l\'Institut Universitari de Tecnologia Qu\xc3\xadmica de Bombai (Mumbai University Institute of Chemical Technology), fundat el 1934, i l\'Institut Tata de Recerca Fonamental (Tata Institute of Fundamental Research, TIFR), fundat el 1945. Tamb\xc3\xa9 a Bombai es troba la seu del prestigi\xc3\xb3s Institut Indi de Tecnologia Bombai (Indian Institute of Technology Bombai, IITB)._NEWLINE_Altres institucions d\'educaci\xc3\xb3 i recerca importants de Bombai s\xc3\xb3n l\'Institut T\xc3\xa8cnic Veer Jijamata (Jijamata Technical Institute, VJTI), l\'Institut Watumul d\'Enginyeria Electr\xc3\xb2nica i de Tecnologia Inform\xc3\xa0tica (Watumul Institute of Electronic Engineering and Computer Technology), el Centre Bhabha d\'Investigacions at\xc3\xb2miques (Bhabha Atomic Research Centre), l\'Institut Jamnalal Bajaj d\'Estudis de Gesti\xc3\xb3 (Jamnalal Bajaj Institute of Management Studies, JBIMS), el Centre Nacional de Tecnologia del Programari (National Centre for Software Technology, NCST), l\'hospital i Centre d\'Investigacions Memorial de Tata (Tata Memorial Hospital and Research Centre), l\'Institut Panindio de Medicina F\xc3\xadsica i Rehabilitaci\xc3\xb3 (All India Institute of Physical Medicine and Rehabilitation), l\'Acad\xc3\xa8mia Marina BP (BP Marine Academy) i moltes altres institucions d\'educaci\xc3\xb3 i recerca._NEWLINE_L\'educaci\xc3\xb3 prim\xc3\xa0ria i secund\xc3\xa0ria depenen de m\xc3\xa9s de mil escoles p\xc3\xbabliques i algunes de privades. El sistema educatiu revela una forta influ\xc3\xa8ncia occidental. L\'uniforme \xc3\xa9s obligatori a les escoles, i totes les mat\xc3\xa8ries, a excepci\xc3\xb3 de l\'hindi, s\'imparteixen en angl\xc3\xa8s. Les escoles p\xc3\xbabliques s\xc3\xb3n gratu\xc3\xaftes, encara que massificades i amb un professorat de formaci\xc3\xb3 a vegades escassa. Les escoles privades s\xc3\xb3n de pagament i per aix\xc3\xb2 serveixen predominantment a la poblaci\xc3\xb3 adinerada, encara que un sistema de beques permet tamb\xc3\xa9 a alumnes d\'or\xc3\xadgens humils assistir-hi._NEWLINE_Els escolars indis comencen l\'escola prim\xc3\xa0ria als sis anys. A l\'educaci\xc3\xb3 prim\xc3\xa0ria, segueix la secund\xc3\xa0ria, dividida en dues etapes, la primera entre els onze i els quinze anys, i la segona entre els setze i els disset. Despr\xc3\xa9s de superar amb \xc3\xa8xit l\'educaci\xc3\xb3 secund\xc3\xa0ria, els estudiants poden optar a ingressar a la universitat. Mentre que per a les classes m\xc3\xa9s acabalades \xc3\xa9s possible accedir a les diferents fases del sistema educatiu fins a arribar a la universitat, entre les capes m\xc3\xa9s desafavorides de la poblaci\xc3\xb3 de Bombai \xc3\xa9s habitual que els nens abandonin el sistema educatiu a edats primerenques per la necessitat de treballar per contribuir als ingressos familiars i la dificultat de fer front a les despeses en material, llibres i uniformes, que requereix l\'assist\xc3\xa8ncia a l\'escola.'